โค้งปลายปีที่ตลาดหุ้น
เผลอแพล็บเดียวเลี้ยวเข้าโค้งปลายปี ดัชนีหุ้นไทยไต่กระดืบวนเวียนรอบ 1,300 จุดแล้ว
26 ต.ค. 2555

โดย...สมบัติ นราวุฒิชัย
เผลอแพล็บเดียวเลี้ยวเข้าโค้งปลายปี ดัชนีหุ้นไทยไต่กระดืบวนเวียนรอบ 1,300 จุดแล้ว
P/E ตลาดหุ้นไทยที่ใช้ E คาดการณ์ของปี 2555 ขณะนี้ใกล้ 15 เท่า ปัจจัยบวกหลักๆ ในรอบล่าสุด คือ QE3 ของ fed ตามด้วยการปรับลดอัตราดอกเบี้ยนโยบายของคณะกรรมการนโยบายการเงิน (กนง.) ของ ธปท. 0.25% เหลือ 2.75%
อย่างไรก็ตาม ปัจจัยลบของตลาดหุ้นที่อู้งานมานานแล้ว คือภาวะเศรษฐกิจของยุโรปที่อ่อนล้าเต็มที มีคนว่างงานเต็มเมือง กระทบโยงใยมาถึงตัวเลขส่งออกของไทยและหลายๆ ประเทศ
สหรัฐเองก็ยังขลุกขลิกๆ ดีขึ้นไม่ชัด แย่ลงก็ไม่เชิง เศรษฐกิจชะลอลง บริษัทสหรัฐหลายแห่งต้องปรับลดคาดการณ์แนวโน้มการดำเนินงาน แต่เห็นทางคณะกรรมการกำหนดนโยบายการเงินของธนาคารกลางสหรัฐ (FOMC) บอกว่า การขยายตัวของการลงทุนทางธุรกิจชะลอตัว
ภาคที่อยู่อาศัยส่งสัญญาณบางประการที่ดีขึ้น ส่วนการขยายตัวของการจ้างงานเป็นไปอย่างเชื่องช้า
สำนักวิจัยไทยส่วนใหญ่ยังมีทีท่าระมัดระวังสูงต่อเนื่องจากเดือนก่อน และต่างคนต่างเลือกหุ้นเด่นหมวดเด็ดที่เหลือน้อยลงในความเห็นของแต่ละค่าย และอาจเห็นชื่อหุ้นเด็ดไม่ค่อยตรงกันเท่าใดนัก




พูดถึงหุ้นเด่นหมวดเด็ดที่เลือกยากเย็นขึ้นในยามนี้ นึกขึ้นได้ว่าใกล้ถึงงานมหกรรมวิเคราะห์หลักทรัพย์และการลงทุน ภาคพิเศษที่ร่วมจัดอยู่ใน SET in the City วันที่ 22-25 พ.ย.นี้ ที่ชั้น 5 สยามพารากอน โดยที่ 2 วันแรก (วันพฤหัสบดีที่ 22-ศุกร์ที่ 23) เป็นหน้าที่ของสมาคมนักวิเคราะห์ฯ ระดมวิทยากรมือหนึ่งให้มุมมองที่เวทีด้านในสุด (มี 2 เวทีสัมมนาในงาน SET in the City) งานนี้คงต้องช่วยกันเลือกหุ้นเด่นให้ได้
เริ่มเวลาบ่ายโมง วันพฤหัสบดีที่ 22 พ.ย.-ดร.ก้องเกียรติ โอภาสวงการ และคุณไพบูลย์ นลินทรางกูร นายกสมาคมนักวิเคราะห์ฯ พร้อมด้วยคุณโสภาวดี เลิศมนัสชัย เลขาธิการ กบข. ปะทะมุมมองลงทุน
บ่ายสามวันเดียวกัน ดร.นิเวศน์ เหมวชิรวรากร คุณตู่ วรวรรณ ธาราภูมิ CEO บลจ.บัวหลวง คุณฐิภา นววัฒนทรัพย์ CEO ของ YLG พร้อมกับผมเอง สมบัติ นราวุฒิชัย จะพูดคุยถึงเส้นทางหุ้น ทอง กองทุนในปี 2556
นอกจากนั้น ช่วงเย็นวันพฤหัสบดีและช่วงวันศุกร์ตลอดวันอีก 5 หัวข้อสัมมนา ก็มีผู้เชี่ยวชาญระดับมือหนึ่งของหัวเรื่องต่างๆ มาสลับกันขึ้นเวที เช่น คุณสุกิจ อุดมศิริกุล และคุณมยุรี (กิมเอ็ง) คุณธนเดช (บล.กรุงศรี) คุณพิชัย (ธนชาต) คุณพงศ์พันธุ์ (บลจ.แอสเซท พลัส) คุณประภาส ตันพิบูลย์ศักดิ์ (บลจ.กรุงศรี) คุณถนอมศักดิ์ (พัฒนสิน) คุณวิวัฒน์ (TISCO) คุณเทิดศักดิ์ (ASP) คุณธริศา (KK) 
รวมถึงผู้บริหารคนดังมาเล่าถึงธุรกิจ Domestic Play คือ คุณธนา เธียรอัจฉริยะ และคุณจิราภรณ์ รุ่งศรีทอง จากเครือแกรมมี่ คุณกิตติ ชีวะเกตุ (UAC) และคุณภาสิต ลี้สกุล (TRC) เป็นต้น
จุดเด็ดทุกครั้งในงาน SET in the City และมหกรรมวิเคราะห์ฯ คือ หนังสือคู่มือผู้ลงทุน ที่ระดมบทวิจัยจากมืออาชีพหลายมุมมอง ทั้งหุ้นเด่นปันผลดี มุมมองเทคนิค พื้นฐาน ทองคำ ฯลฯ อยู่ในเล่ม ราคาถูกพิเศษ ถือว่าช่วยค่าพิมพ์ เล่มละ 150 บาท ที่บูธสมาคมนักวิเคราะห์ฯ ใกล้เวทีสัมมนา ในขณะนี้ยังเปิดรับค่ายธุรกิจผู้สนับสนุนการพิมพ์อยู่ สนใจโทร. 02-229-2355 ครับ
วกกลับมาที่การลงทุนช่วงโค้งท้ายปลายปี ดูเหมือนว่าการลดดอกเบี้ยไทยอย่างที่ตลาดส่วนใหญ่ไม่คาดคิด จะส่งผลบวกต่อธุรกิจในประเทศได้อีกส่วนหนึ่ง การบริโภครถยนต์ด้วยการกู้เช่าซื้อและที่อยู่อาศัยที่ได้ดอกเบี้ยถูกต่อไป ทำให้หุ้นหมวดธนาคารใหญ่เล็กอยู่ในจอเรดาร์ที่นักวิเคราะห์ นักลงทุนเลือกหาตัวที่น่าสนใจ บางคนชอบธนาคารใหญ่ บางคนชอบธนาคารเล็กที่หนักเช่าซื้อ บางสำนักเลี้ยวไปที่บริษัท Non Bank ที่ให้บริการสินเชื่อรายย่อยอื่นๆ 
ส่วนหมวดที่น่าจะได้ประโยชน์จากกำลังซื้อในประเทศมานานและพักเหนื่อยอยู่พักหนึ่ง คือ ธุรกิจสื่อสาร การประกาศผลประมูล 3G ที่เสร็จสิ้นไป แบบบางคนกังวลว่าอาจไม่เสร็จสิ้นจริง โดยมีค่าประมูลต่ำกว่าที่สำนักวิจัยคาดคิดไว้เล็กน้อย เท่าที่สังเกตดูราคาหุ้นสะท้อนผลบวกบ้าง 35% หลายคนรู้สึกยังขึ้นไม่หนำใจนัก ภาพธุรกิจระยะยาวน่าจะดีขึ้นอีกมากครับ




ภาพตลาดทางเทคนิคแบบย่อๆ บ้างครับ SET Index แตะ 1,314 จุดมา 2 รอบ แล้วก็เริ่มปรับตัวลงมาบ้าง ครั้งแรกที่ลงจาก 1,314 จุดมา Rebound ที่ 1,280 จุด (11 ต.ค.) ทำให้ภาพขณะนี้ต้องจับตาที่ 1,280 จุด อีกครั้งว่า ยันอยู่หรือไม่ ถ้ายันไว้ได้ก็ยังอยู่ในกรอบ SIDEWAYS เคลื่อนไปด้านข้างรอวัดกำลังกันใหม่ แต่ถ้าหลุด 1,280 จุด ลงมาอย่างเบ็ดเสร็จ จะกลายเป็นภาพ Double Top ที่ทางเทคนิคจะแปลความถึงความเสี่ยงลงต่อเยอะ
แวดวงพัฒนาคุณภาพนักวิเคราะห์บ้าง พรุ่งนี้แล้วที่หลักสูตรนักวิเคราะห์คุณภาพเชิงปฏิบัติการ ของสมาคมนักวิเคราะห์ฯ รุ่นที่ 1 เฉพาะบุคลากรของ บล. จะเริ่มต้นแล้วทุกๆ วันเสาร์เต็มเวลา เปิดสนามชั่วโมงแรก ได้รับเกียรติจากอดีตนายกสมาคมฯ ดร.ก้องเกียรติ โอภาสวงการ ติวรุ่นน้อง ในหัวข้อ “จากนักวิเคราะห์ก้าวสู่กูรูมือ 1 ด้านการลงทุน” ตามด้วยคุณสุกิจ ชวลิตากุล ผู้มีประสบการณ์ยาวนานกับสำนักวิจัยต่างชาติ และ ดร.บัณฑิต นิจถาวร อดีตผู้ว่าการ ธปท. ร่วมติวเข้มวิธีวิเคราะห์เศรษฐกิจ ส่วนที่เหลืออีก 5 สัปดาห์ ก็เป็นวิทยากรมือหนึ่งอีกกว่า 20 ท่าน
รุ่นที่สองจะเปิดรับบุคคลภายนอกบริษัทหลักทรัพย์ด้วยครับ ประมาณต้นปี 2556 ใครสนใจมาจองชื่อไว้ก่อน ที่สมาคมฯ 02-229-2356 
โค้งปลายปีกับ LTF เป็นของคู่กันอยู่แล้ว ทุกๆ ปลายปีเป็นนาทีท้ายๆ สำหรับมนุษย์เงินเดือนเหมือนๆ กับผมที่ต้องซื้อ LTF ซึ่งจะสามารถลดหย่อนภาษีเงินได้บุคคลธรรมดาได้อีกด้วย
ปีนี้คงเหมือนทุกปี ที่คนซื้อ LTF ส่วนใหญ่ไม่มั่นใจจังหวะซื้อตลอด 11 เดือน หรือไม่ก็ต้องรอเงินโบนัสปลายเดือน ธ.ค. มาซื้อ คำถามจากหลายคนว่า น่าซื้อ LTF หรือไม่ เพราะดัชนี 1,300 จุด ผมคิดว่าถ้าเงินของคุณผู้อ่านไม่ร้อนที่จะใช้ก่อนปี 2559 ที่ไถ่ถอนได้ รวมทั้งถ้ามีฐานภาษีเงินได้ขั้นบันไดล่าสุดอยู่สัก 20% ขึ้นไปก็น่าจะตัดสินใจใช้สิทธิประโยชน์นี้ ซึ่งต้องถือยาวไปถึงปี 2559 แต่ถ้าฐานภาษีอยู่ที่ 5-10% ที่จริงก็ได้ประโยชน์อยู่บ้าง แต่ก็เป็นหน้าที่ของแต่ละท่านต้องชั่งน้ำหนักทางใจ ว่าประโยชน์ทางภาษีแลกกับข้อผูกมัดถือไว้นานถึงต้นปี 2559 พอใจหรือไม่
LTF ก็ยังแบ่งเป็นหลายแนวระดับความเสี่ยง เช่น ลงหุ้นเยอะๆ หรือลงหุ้นปานกลางแบบ 70% หรือใช้สัญญาอนุพันธ์ถ่วงดุลทำให้เหมือนมีหุ้นน้อย (ซึ่ง NAV จะขึ้นน้อยลงน้อย) ลองเลือกตามใจที่ยอมรับ และน่าจะแวะไปเยี่ยมชมบูธบรรดา บลจ.ในงาน SET in the City นะครับ
พบกันใหม่เดือนหน้าครับ